amanoisuno/poetBack huggingface dataset:
賀程帥因任四首且言久缺詩筒之意  其一 陳造 
恩綸蜚下漢江濱，特許襄民借寇恂。千里江山皆動色，列城條教再生春。灌瓜夙稔安邊策，茹草寧無待哺民。方倚金城親邵父，近君寧惜小逡巡。
賀程帥因任四首且言久缺詩筒之意  其二 陳造 
詩律寧惟似變風，姓名久矣御屏中。逢辰千載合致主，入夢九華仍插空。鐵甕倚聽新號令，銅蹄終舞舊兒童。煩𣂏叶氣成豐歲，却簉皋夔侍舜瞳。
賀程帥因任四首且言久缺詩筒之意  其三 陳造 
肯優襄峴劣南徐，行止平時每裕餘。荷紫端宜冠鴛鷺，飛黄猶似顧蟾蜍。緬懷夜燭賡清唱，况許春郊載後車。從此追陪得如願，重分膏馥澤空虛。
賀程帥因任四首且言久缺詩筒之意  其四 陳造 
先生一筆將詩壇，庋匱珠璣底坐慳。平日鷗盟當未憗，于今鴈足每空還。傳抄可但聞平水，老瘦從知笑飯山。緩带輕裘祇常日，千篇破竹定乘閑。
再次韻答程帥高機宜四首  其一 陳造 
自分迂愚著海濱，諸公薦力漫忱恂。摧頹晚境空多感，局縮窮山亦再春。故里歸耕雖有約，中田敬饁遂無人。何由消破愁千斛，甓社春濃莫計巡。
再次韻答程帥高機宜四首  其二 陳造 
名德誰今挺古風，人嗟汲直合居中。揮毫有物鬼落膽，與世無心雲度空。倚聽金鑾拜新渥，又煩竹馬走羣童。貝宮風露鼇峯月，行矣輝華映兩瞳。
再次韻答程帥高機宜四首  其三 陳造 
高郎筆勢未姑徐，千紙珠璣欬唾餘。春興漂蕭陵野馬，夜窗清絕冰金蜍。諸公交口傳黄絹，蜚詔褒賢定赤車。亦使窮山拜嘉惠，衰翁擊節正馮虛。
再次韻答程帥高機宜四首  其四 陳造 
倒海翻湖袖手觀，揆子才思坐天慳。愁攻心折仍無頼，債壓頭低不辦還。坐想賡酬聯白璧，祇令翹企仰高山。拙疎却喜便衰病，贏得蕭齋盡日閑。
正仲和帥屬被盜二首  其一 陳造 
衣囊緘鐍竟胡爲，祇與偷兒便挈携。髻重得無猜祖珽，璧亡遮莫議張儀。館人求屨古未免，有力負山人得知。不用經營辦春服，舊紉蘭芷扈玄蘺。
正仲和帥屬被盜二首  其二 陳造 
向來忠信倚垣牆，誨盜如今坐慢藏。望意漫言疑聖智，奇文不合吐光芒。玉川空屋遭窺瞰，子敬青氈果在亡。頼有平生千牘在，未妨攟載作歸裝。
贈高司理 陳造 
窮鄉洗眼挹清揚，凜若重登月旦堂。驥子鳳雛端不苟，吏能儒業况兼長。簡孚首解秋荼密，襞積仍熏古錦香。我亦床頭一經在，自公正欲共平章。
再用前韻贈高司理共八首  其一 陳造 
少年場裏獨鷹揚，他日懸知玉作堂。小試問囚窮兩造，徐看載筆擅三長。得詩遽眩珠璣爛，玩味還疑齒頰香。風月無窮才不盡，坐須喬木擁千章。
再用前韻贈高司理共八首  其二 陳造 
帥幕羣才頼激揚，衰遲猶喜後升堂。雷封局縮聊償債，衮字褒嘉但寸長。再試真成不龜藥，九言終佩辟邪香。龍門夢斷誰知己，幾誦桑阿賦末章。
再用前韻贈高司理共八首  其三 陳造 
衰宗如此况他揚，碌碌諸雛欠肯堂。薄宦幽憂殊未醒，故園歸夢可勝長。盃盤頓頓家鷄嫩，翁媼嗚嗚社酒香。猶記比鄰笑行客，夏畦龍斷爲金章。
再用前韻贈高司理共八首  其四 陳造 
詩語庸非自播揚，流傳朋舊定哄堂。儒書投老空成癖，舞袖平生不解長。黄鳥啄殘丹杏顆，清風摇動綠筠香。山城寂寞便吾嬾，劣勝精神弊句章。
再用前韻贈高司理共八首  其五 陳造 
俗裏毫絲起抑揚，請君時閉讀書堂。渭清肯混涇流濁，鳬短徒憂鶴脛長。千載流傳防造次，百年表立要馨香。了知此印君堪付，過眼尨凉忽報章。
再用前韻贈高司理共八首  其六 陳造 
蘇李宗風我舉揚，少陵公按子開堂。官曹此地文書省，詩社從今日月長。山滴曉烟收後翠，蓮漂天女戲時香。可孤煮餠分彊韻，正使銅花澁印章。
再用前韻贈高司理共八首  其七 陳造 
腰錢幾夜夢維揚，上雨傍風祇此堂。人笑鉛刀那用割，自知襪線豈能長。課詩壇畔獨飛動，問字人來且碧香。徑欲披衣還舊隠，二天寧久溷蘇章。
再用前韻贈高司理共八首  其八 陳造 
帝旅曾觀武事揚，如君文勢整堂堂。了知一筆無前古，坐遣諸生喪所長。丹桂高攀霄漢迥，捷書西下姓名香。貝宮鼇禁應餘地，看展平生補衮章。
病起閒步 陳造 
瞑綠園亭小雨晴，病翁雙眼爲誰明。柳如張緒不殊昔，竹與子猷相對清。門下鳥烏無客到，壁棲蛇蚓又詩成。回頭溪友千山阻，更向何人話此情。
寄師文二首  其一 陳造 
世塗豈必盡籠囚，自是迂疎拙應酬。簿領嬰心寧素志，夢魂何日不滄洲。揆吾溫飽兒堪託，平昔行藏婦與謀。已判來年拂衣去，寄言亟辦釣魚舟。
寄師文二首  其二 陳造 
萍梗漂浮已老翁，歸來差樂未終窮。稻田取足隨豐歉，花圃逢春自白紅。禪老版頭容客飽，臧孫鼎足祇牆東。更聞名酒新傳法，詩外棋邊莫放空。
次韻什邡馬主簿二首  其一 陳造 
陶謝前蹤一筆追，掀天聲價舊風馳。瑞時不數九文羽，換骨疑餐三秀芝。蜚電燭巖方左席，明珠照乘忽清漪。裹創瞢欲凌堅陣，可諱含毫不自持。
次韻什邡馬主簿二首  其二 陳造 
紛紛過眼甚螽斯，膽掉驚逢驥騄馳。獻替付君溫省樹，朝晡還我故山芝。荆江蜀棧聊舒嘯，卷耳思齊正採詩。回首定傳天上信，囊荷知傍紫皇持。
再次韻馬主簿二首  其一 陳造 
冥搜成癖漫勤斯，緬想騷人正坐馳。點化今逢萬金劑，神奇蒸出九華芝。三吳才雋應焚硯，萬里風烟盡入詩。盍與元劉論伯仲，未容郊島更矜持。
再次韻馬主簿二首  其二 陳造 
左顧衰翁底取斯，轉頭歸馬又西馳。賸催阿買抄新稿，大勝齋房紀瑞芝。樂歲人家皆有酒，高秋天氣總宜詩。霜花露菊留迎客，預戒西成省控持。
再次韻二首  其一 陳造 
飽食頻頻祇鸒斯，可堪迅景隙駒馳。不逢猶是桐爲弩，當價胡寧菌作芝。天籟寂時三弄笛，楚山窮處四愁詩。將壇可復宜衰病，此柄須君爲主持。
再次韻二首  其二 陳造 
歷塊飛黄可得追，加鞭十駕浪驅馳。不應猗頓懷周朴，敢向天仙話土芝。晚傍涪翁觀落筆，了知高叟固爲詩。謬爲恭敬吾何取，政恐龍泉有倒持。
偕章宰勸農房山  其一 陳造 
登臨一擬豁心胸，著我松窗竹屋中。宛是官曹縛雕虎，不容塵眼到飛鴻。綿延天際應平碧，孤負林梢抹嫩紅。俛仰去年舒嘯地，解衣聊復近熏籠。
偕章宰勸農房山  其二 陳造 
簷外雲深雨合圍，此行不嘆始謀非。對君便是蘇端過，把酒曾無御叔譏。紅濕烟郊思散策，寒欺病骨旋添衣。了知未盡山陰興，共作衝泥傍險歸。
簡章宰二首  其一 陳造 
蕙蘭洲北觀山頭，未暇尋盟訪舊遊。自笑春來多病過，靜無人處但詩愁。遥知聯轡窮幽勝，更想簪花賸獻酬。報答東風應得句，奚奴亟肯寄儂不。
簡章宰二首  其二 陳造 
縹緲雲藏羽客廬，不妨尋勝小踟躕。鴟夷載酒鶑花處，古錦囊詩簿領餘。百和風輕吹欲醉，萬山嵐凝對憑虛。譚間定笑衰慵客，竹屋高舂尚枕書。
上巳溪上燕二首  其一 陳造 
後溪分占羽觴浮，雷隠歡聲半棹謳。况我閑官似犀首，爲渠領客作鰲頭。玻瓈影裏粧光膩，桃李香中步障留。病骨得晴堪近酒，與君同拜醉鄉侯。
上巳溪上燕二首  其二 陳造 
杜若洲邊卓旆旌，佳晨一醉萬金輕。春光僅有一分在，天氣可能三日晴。解道蘭亭亦陳迹，肯吟楚些愴幽情。人生到處皆兒戲，笑看爭標鬭兩鯨。
試柘枝溪上 陳造 
蕙風花氣雨餘天，報答融和玉作船。壯歲自能鸜鵒舞，老狂猶有柘枝顛。羣鴻翩度昆昭錦，雙鳳翔從玉井蓮。起我少時豪俠興，未甘詩客號臞仙。
次韻答許推章宰二首  其一 陳造 
矞雲非霧靄飛浮，滿聽遊人載路謳。痛飲君能判濡首，新翻我亦辦纏頭。羽觴瀲灧風微度，翠蓋蹁躚晚尚留。且倩銀鈎寫陳迹，未須詩律壓劉侯。
次韻答許推章宰二首  其二 陳造 
北來青翼導霓旌，翩若凌雲鶴馭輕。烟柳困眠纔寤曉，露花酣醉正熹晴。獻之能賦雖辭罰，楚客同醒恐不情。豪興尚堪追少雋，漏巵灌酒鱠長鯨。
再次韻答節推二首  其一 陳造 
透幕穿簾香霧浮，行雲低影傍清謳。遊人是處歌鼓腹，佳客伴翁吟掉頭。令節可孤三日醉，歸期猶有一春留。詩壇酒會容先歃，莫問將軍老不侯。
再次韻答節推二首  其二 陳造 
虧成久不撓心旌，老閲人間百事輕。却笑平生甘淡薄，每緣行樂問陰晴。羽觴餳粥同春事，卧醉行歌見俗情。擊鉢更遭强敵困，可能赤手控奔鯨。
再次韻答許節推二首  其一 陳造 
起依筇竹似桴浮，改就新詞却自謳。囊錦斬關聊袖手，酒兵推戶且扶頭。東風已拆紅躑躅，碧樹更啼黄栗留。醒醉醉醒殊未沬，不應通守羨通侯。
再次韻答許節推二首  其二 陳造 
步屧巉巖屏騎旌，松風茵露爲誰輕。已無桃李擅春事，忽有鳥烏啼晚晴。羽客不妨同水厄，宿酲端解敗詩情。開緘又拜同寮賜，錦段中含掉尾鯨。
再次韻四首  其一 陳造 
新釀開缸淥蟻浮，舊辭仍缺唾壺謳。宦塗要處難插手，詩社叢中常引頭。倒載肯陪山簡醉，反關莫厭孟公留。秋田粗可供佳客，不比封君亦素侯。
再次韻四首  其二 陳造 
翰墨場中對抗旌，黄陳一筆萬鈞輕。武安屋瓦秋鼙震，湘水波光夜月晴。沮洳求魚真自笑，渚涯向若倍馳情。吾生恨落任公後，不見投綸掣海鯨。
再次韻四首  其三 陳造 
尸祝代庖良過矣，即今坐嘯免謿謳。陶朱計食魚萬尾，景畧有兒牛十頭。甫里過從勞夢寐，輞川歸去忌遲留。大弨一弛吾通袖，冷看逢蒙中射侯。
再次韻四首  其四 陳造 
韻語聯翩到浚旌，楚珩非重夜光輕。吟成品物回春態，誦處東風放曉晴。抖擻錦囊娛我老，滌除愁斛見君情。固應詩膽驁無本，刺手霜牙摩怒鯨。
梁教授次柘枝詩韻再和 陳造 
洞裏鶑花別有天，爲渠蘸甲上金船。舞姝貪看塵生襪，飲興渾忘雪滿顛。弄影競垂三昧手，倚風疑裊五枝蓮。廣寒再閲霓裳罷，笙鶴飛來未是仙。
書懷 陳造 
人間窮達命污隆，作意功名欲捕風。但見劉班誤車子，何曾鄧禹笑王融。官曹得飽餘何事，書課乘閑亦雋功。少待蓴鱸付張翰，一溪風月放船篷。
次韻高機宜送別  其一 陳造 
棋枰詩課憶同堂，轉首暄寒幾蔀章。每嘆羈離念陳迹，更因衰病感流光。亟催江鷁休停棹，已信溪禽不亂行。魚澳芋區真好在，連宵歸夢爲誰長。
次韻高機宜送別  其二 陳造 
士價如君定玉堂，陳陳腹笥漢文章。即今綵筆春爭媚，它日青藜夜有光。詩力不勞凌汝輩，才名况自溢班行。清篇見屬吾何取，愧闖辭壇闕寸長。
再次韻謝惠詩  其一 陳造 
百鎰籯金數仞堂，何如盥手頌佳章。奪胎信自非凡劑，獻佛當知便放光。斤運向來車合轍，影斜還惜鴈分行。衰年離緒誰禁得，鏡裏新絲莫計長。
再次韻謝惠詩  其二 陳造 
小家茨竹即爲堂，暇訪深林索豫章。平日牀頭但周易，看人筆落便靈光。庳隆賦質嗟多樣，良楛論材要當行。莫向黔婁問奇貨，長沙舞袖可能長。
贈黄國器二首  其一 陳造 
交情凜凜久彌堅，遊舊何人似子賢。別去漂零各天末，喜今譚笑復樽前。德人政用寬幽獨，歸路胡宜更後先。彈壓山川須妙語，不妨排日爲君編。
贈黄國器二首  其二 陳造 
簿書叢裏久囚拘，鷗鷺羣邊忽自如。白傅已甘多病過，安仁况復悼亡餘。歸田且辦充腸米，遮眼非無插架書。如子功名方迫逐，未應偕我問樵漁。
過伏龍祠 陳造 
蜀棧荆江志未酬，兩京直擬笑譚收。僅容孱后存酅祀，誰遣東吳解魏仇。制敵豈應無法正，爲謀不合有譙周。伏龍祠上長烟靄，憤氣堂堂恐未休。
武昌 陳造 
客子脩程未息肩，江山佳處小留連。醉臨庾亮樓前月，夢闖回翁洞裏天。形勢盤縈蹲虎鳳，輪蹄隠軫度絲絃。登高欲賦還東望，楚些無因喚謫仙。
歸歟老秋 陳造 
已辦求田問舍謀，登臨那復更悲秋。蟹肥與客爭先把，稻熟催兒徹晚收。霜後峯巒添峭措，波間鷗鷺劇風流。寰中勝處天應惜，付與癡兒祇暗投。
宿何人家 陳造 
步尋松篠款谽谺，忽到孤山處士家。十頃蒼鱗漾牆角，一鉤寒玉插簷牙。杯行不乏紅絲鱠，飯了仍供白露芽。把臂傾舒吾已怯，又分離緒上歸槎。
次韻張司戶  其一 陳造 
橘頌精靈雜遠遊，如君信是古詩流。吳門肯問鱸魚鱠，東武當營燕子樓。有底揮毫挾風雨，定知貯腹盡陽秋。即看珥筆鴛鸞右，莫漫江城詫狎鷗。
次韻張司戶  其二 陳造 
他日猶能說宦遊，老禁多病厭漂流。近臨西蜀窺鮫室，舊傍東溟看蜃樓。歸計已嗟霜蟹晚，吟聲閑伴候蟲秋。塵冠徑欲留神武，萬頃蒼茫漾白鷗。
凌晨復有惠急筆次韻  其一 陳造 
小駐江干接雋遊，渭清涇濁可同流。假真笑我陳驚坐，造妙推君趙倚樓。姓字已高時輩上，功名尤忌鬢毛秋。等閑莫學金華伯，碧水如天擬夢鷗。
凌晨復有惠急筆次韻  其二 陳造 
仕塗决矣息交遊，姑向林泉訪勝流。短褐直甘乘下澤，異鄉終勝賦登樓。驚心夢境檀槐戰，屈指鄉園秫稻秋。雉翳龜燋緣有用，未聞金彈中沙鷗。
贈四子二首  其一 陳造 
峩峩冰港僅通舟，策策霜風透重裘。良爲予來真好事，小留君住得銷憂。可無譚笑傳觴處，賸有煙雲灑筆頭。保社相娛倚公等，暮年干祿判悠悠。
贈四子二首  其二 陳造 
交遊過眼亦班班，四子聲猷豈易攀。百里來羞長翁贐，片言仍解相公顔。事乖雅意疇忘嘆，我已南驅子北還。繼此開樽講德處，定知矯首向雲山。
次韻雪詩 陳造 
欺梅瀉竹透承塵，熒侮東風似妬春。匝地閭閻皆種玉，插空樓觀忽鎔銀。窗明尚憶躭書夜，身曲誰憐旅食人。親見飛仙下瑶檢，諸公居處與天鄰。
再口占次韻 陳造 
君家朱閤隔囂塵，可欠賓筵蘭蕙春。橫草定銘鞮汗石，穿楊新賜上方銀。幾時釃酒招嘉客，不假傾囊得麗人。莫坐風慳仍雨澀，祇將詩筆詫無鄰。
次曾左司韻贈俞德瑞 陳造 
班荆同冒軟紅塵，一種東風兩樣春。雋飲放君顔似赭，幽居憐我鬢如銀。簡編自誑供良夜，要襋渠今有好人。把酒若歌歸緩緩，不妨折簡喚東鄰。
次韻答德瑞 陳造 
詩客胸襟舊絕塵，惠然分我一緘春。裁成蜀國添花錦，貴重丹砂伏火銀。暮雨朝雲知有夢，瓊枝璧月可無人。要須共醉彭宣酒，莫諉忘情宋玉鄰。
再次韻贈俞德瑞  其一 陳造  西湖
珠軒綉轂輾香塵，回首西湖羅綺春。便合行歌訪花柳，可辭買笑費金銀。清吟自屬當千客，勸醉那無第一人。肯學孤山舊居士，平生詩酒祇僧鄰。
再次韻贈俞德瑞  其二 陳造 
孰知妙語析微塵，細寫都城浩蕩春。向我能分趙城璧，爲君還缺唾壺銀。平時宦路甘違俗，投老詩聲更後人。枘鑿推敲有砭劑，不勞千萬得芳鄰。
再次韻贈俞德瑞  其三 陳造 
襟袂猶緇客路塵，攀追强踏帝城春。落身窮僻才全璧，敵己遊從半佩銀。枉却近臣開薦口，頗嘗內地著癡人。君看捉筆青燈夜，得句歡呼聒四鄰。
送張文昌帥豫章二首  其一 陳造 
倚俟新年轉化鈞，晝方三接徑抽身。平時但有凝香夢，盛世那無勇退人。滕閤賓筵時可醉，金華詩令看重新。盍思遠邇商霖望，不但淮鄉有涸鱗。
送張文昌帥豫章二首  其二 陳造 
談間賓客重宣州，到後兒童敬細侯。薤本擊彊休領擥，棠陰問俗見風流。湖連市屋疑豐樂，江遶城闉似石頭。鷗鷺要盟公莫信，江湖祇許半年留。
行都夜歸 陳造 
燈火通衢苦未稀，望仙橋外獨歸時。風梳御柳娟娟浄，月傍觚稜故故遲。隠地輪蹄忘夜旦，幾家樓閤不金絲。時平睿澤天無外，帝力何曾爾輩知。
次韻同年諸公環碧敘同年會  其一 陳造 
天瓢挹注拱仙官，更閲詩仙錦繡端。離合不忘車笠誓，留傳當並畫圖看。玄譚想有蛟龍聽，得醉仍均客主歡。俛仰謫仙三百載，從知樂事繼今難。
次韻同年諸公環碧敘同年會  其二 陳造 
春意溫然侍上官，松醪更勸語更端。行厨賸遣黄頭載，下客何曾白眼看。傑在漢庭方眷注，功將周室更祗歡。孰知末至慈恩舊，老境猶歌行路難。
次韻同年諸公環碧敘同年會  其三 陳造 
聚首論年不計官，寥寥故事復開端。俯容我輩輸心語，更遣時流洗眼看。庾亮賓筵無盡興，昌黎文飲有餘歡。舍人妙句還新樣，白雪賡酬政自難。
約徐南卿出遊 陳造 
古寺周圍錦樹窠，清湖演漾麴塵波。偷閑已計三餐反，敗興其如一雨何。政復小孤鷗鷺約，未妨來校魯魚訛。春光尚有三之一，徐辦蘇隄一再過。
西林訪銛師 陳造 
天將宿雨凈春空，却著湖山鼓吹中。載酒言辭藉花伴，運斤來看斲泥工。前身師定參寥子，拙宦吾今張長公。俛首人間皆長物，未妨分饗北窗風。
約呂徐二友遊凈慈二首  其一 陳造 
芒鞋明日踏晴沙，肯學渠儂走狹斜。天井巷前休倦足，暗門城外把煎茶。暫同佛屋僧庖飯，徐訪姚黄魏紫花。要及錢唐尚留鑰，共揄吟袂緩歸家。
約呂徐二友遊凈慈二首  其二 陳造 
一笑成行不待營，可無條約諗同盟。盤餐取飽真君事，杯酒邀歡太俗生。撥冗得閑殊自樂，吸光飲淥不勝清。即今冷眼聚蚊夢，彼此劣優君試評。
再次韻二首  其一 陳造 
問舟初立柳汀沙，雲日昇空淥影斜。詩橐恥隨金埒客，蔬腸未厭玉川茶。青湖波外方遊女，翠幄叢間亦晚花。小待春歸簫鼓靜，還容襆被款禪家。
再次韻二首  其二 陳造 
塵中誰定免營營，鷺渚鷗沙且舊盟。夙世林逋漫千首，逢人圓澤悟三生。扣門喜共僧窗飯，斲句猶能鏡樣清。身世已拋春夢外，更於文字措譏評。
還王編修詩卷 陳造 
奕奕長篇間短吟，子綦天籟伯牙琴。幾人不溺西崑體，老我親聆正始音。得寶渾驚探驪頷，換金當復售雞林。還詩正恐非子助，晝易忘饑夜易深。
元日訪丁端叔安撫二首  其一 陳造 
幾夜徒勞夢帝宸，行貲已橐更逡巡。北山祇合追逋客，南道于今欠主人。表表德名當世重，堂堂公議有時申。繼今重策沖霄足，鶚表胡寧後隠淪。
元日訪丁端叔安撫二首  其二 陳造 
節中應接可辭煩，客子回車重慨然。比我過秦應一笑，想君出峽富千篇。前知此別非久別，定復新年勝故年。紅藥紫薇方次第，莫占風色問春田。
次韻王編修二首  其一 陳造 
落手新詩吮復吟，自甘壁角掛枯琴。祈光已吸金莖露，張野俄聆帝樂音。療我平生風雅渴，放君高步雋英林。人間夢想珊瑚樹，龍護靈湫萬仞深。
次韻王編修二首  其二 陳造 
老誓捐書斷苦吟，君苗筆硯戴逵琴。因君又試推敲手，揆我終慙繳繹音。漫作蠹魚餐朽策，倏聽鵯鵊語中林。肉臺盤客曾丁字，碧酒留賓聽淺深。
次韻楊宰食蓮戲作  其一 陳造 
平時蓮實吾羊棗，日飫甘寒不自疑。病恐傷生嚴食事，居多節口甚嬰兒。舌融沆瀣詩能說，手掬珠璣我屬思。對酒移風勞想像，靜看千柄泛前池。
次韻楊宰食蓮戲作  其二 陳造 
詩到衰翁耐病時，辟渠三舍更何疑。才高王儉幕中雋，氣懾孫郎帳下兒。向我論交得無意，他時懷舊更長思。蓮莖把玩不爲腹，羨殺逢人飲上池。
次兒輩戲商卿設醴韻二首  其一 陳造 
水豢山膚自土宜，况邀從事到青齊。賓筵大嚼寧虛口，竈婦深顰想噬臍。爛醉豈無醒酒鱠，明朝重閲不鳴鷄。扶頭更憶松江曉，旋買鱸魚薤擣虀。
次兒輩戲商卿設醴韻二首  其二 陳造 
將命長鬚脚未移，聯翩客馬已來齊。菊花旋採浮雲液，羅幙寬圍護麝臍。醉裏有詩皆虎鳳，區中無物不蟲鷄。主賓等是龍津客，未分金鱗卧甕虀。
再贈澤卿商卿道舊三首  其一 陳造 
一昨西風散馬蹄，肯如接淅去東齊。人家炊玉香馥鼻，禾壠如雲高過臍。飲雋不無驚渴虎，醉歸同約候鳴鷄。二卿好客家聲在，遮莫茅柴薦韭虀。
再贈澤卿商卿道舊三首  其二 陳造 
隆污非是莫端倪，瞢蹈觴深試汩齊。荆璞笑渠忘衛足，塢金何策贖然臍。悠悠塞上悲亡馬，斷斷尸鄉叢養鷄。可是世紛吾屑去，平生結習晚吹虀。
再贈澤卿商卿道舊三首  其三 陳造 
過眼紛紛更問爲，幽人生死况能齊。海桑恐礙日車轍，宸極劣爲天磨臍。臧穀君方墮書蠹，研桑我亦笑醯鷄。晚知戰勝輕千乘，悔厭晨鹽與暮虀。
九日登神居留題 陳造 
行行十刻冒風沙，驟喜深堂放馬撾。旋報陰雲漏紅日，共追佳節把黄花。多煩沽酒留元亮，莫漫移文調孟嘉。未竟笑譚人樹醉，簷棲片月欲翻鴉。
傅商卿借鵝 陳造 
吾家水豢慣秋春，穀飼欄栖又一新。友義何須換鵝帖，鄰牆防有嗾獒人。眠沙泛渚期它日，問俗充庖戒未仁。酬我質劑當倍稱，學書還復慰清真。
次韻謝陳守伯固 陳造 
投老登龍借齒牙，可能病驥待揮撾。清篇久矣窺修月，谹論琅然聽粲花。小却御屏書姓字，行當宣室拜亨嘉。恩章衮衮從天下，濃墨疎行砌亂鴉。
贈傅商卿 陳造 
殘年多病更銜哀，今日衰懷得好開。聞道場功因雨止，徑緣老子犯寒來。下簾小熾萁爐火，煨芋聊持藥玉杯。翻憶黄公酒壚夜，畧無憂患嬈靈臺。
夜宿商卿家 陳造 
萑蒲無警南塘靜，歉歲村謳鼓罷撾。更喜良宵共譚麈，幾煩親手剪燈花。酌無多酒仍餘味，嬾不吟詩政自嘉。蝶夢蘧蘧纔一霎，鄰鷄啼罷又啼鴉。
述懷有作 陳造 
青奴白牯共幽情，鷺隻鷗雙自舊盟。家視子平如已死，世嗤張翰不求名。馬牛見命從浮俗，螟蠃觀傍得此生。千載淵明吾易地，心期端有不容聲。
贈實老 陳造 
幾時風色不飛沙，再遣齋魚爲客撾。塵裏槐安空夢境，眼中優鉢忽天花。玄譚正用蠲憂患，白飯胡寧當旨嘉。南去路貧同一笑，不憂攫肉有飛鴉。
次韻答龔澤卿 陳造 
君如綠耳抹流沙，躞蹀追風不待撾。綴葺曾童楚山竹，燕遊行插曲江花。久煩鳳詔搜奇逸，定復龍光疊寵嘉。叱咤即今凌筆陣，坐令楚幕集歸鴉。
晚飯商卿家 陳造 
我似長松久卧沙，迄今諫鼓夢猶撾。倚消愁斛人如玉，欲近書籤眼有花。投老無庸尚强聒，過君每肯具柔嘉。婪酣得飽行摩腹，不省饑號有莫鴉。
次韻答楊宰 陳造 
民情可但絕愁嗟，吏畏誰何等受撾。教諭久知風偃草，山行聊賦雪飛花。牛刀試用終稱屈，鳳詔緘春定拜嘉。穩上要津吾拭目，角犀冰峙鬢如鴉。
次韻楊宰宿北阿 陳造 
寒事崢嶸念解携，芳樽憶共拆紅泥。郵筒空有詩相續，夫子東歸我復西。剌剌掀林朔風駛，沈沈閤雪晚雲低。巴歌擬報陽春贈，未敢從人索品題。
次韻楊宰 陳造 
君方總轡冒塵沙，我亦青燈未著花。縣宰憂民暇黔突，道人有飯即爲家。倦溫村釀萁火暗，笑撚吟髭風帽斜。等有灞陵橋上興，不妨頻著小詩誇。
次韻楊宰 陳造 
我方獺髓療蜂腰，渠自才華蓋代豪。州掾聊容養文豹，玉音催去踏金鼇。聯芳君亦花封最，雙峙人推玉筍高。看即提衡霄漢上，得無交口話啼號。
次韻楊宰遊神居 陳造 
峯頂留雲一鷲騫，山腰涵碧老蛟蟠。鵾鵬翻海十洲近，江漢分流三楚寬。曾是乘閑上埃靄，小留舒嘯倚高寒。想君緩憩雙鳬舄，不羨沖霄吳綵鸞。
次韻楊宰二首  其一 陳造 
早緣官事坐兒癡，晚悟騷人賦汩泥。耐病久閑金騕褭，扶衰時近玉東西。詞場尚友心終在，詩力逢君價自低。欲試成風須妙質，莫懷章甫問雕題。
次韻楊宰二首  其二 陳造 
五斗寧辭小折腰，簿書那久困才豪。得無貍豹驚雕虎，妙有鉤絲掣巨鼇。詩就鼎來宮錦腸，閑中眼與楚雲高。橫陳景物無央數，付子秋崖萬竅號。
次韻楊宰野步 陳造 
眼邊室邇嘆人遐，再見驚飈衮雪花。歲歉民勞真諉子，泥行草宿又誰家。題詩山寺神應助，問俗村區日易斜。隨處棠陰誦遺愛，他年賸著翠珉誇。
再次楊宰遊土山韻 陳造 
志公巖頂雲縈繞，羅漢洞前山鬰盤。鯀禹鑴鑱那用許，乾坤包納若爲寬。我行六月猶春服，誰遣千巖起暮寒。思與三花古仙伯，往還遊戲轡青鸞。
次韻張守塗中生日 陳造 
諸雛稱壽紀桑蓬，此會頻年客路逢。撫事祗令傷急景，持盃隨分發衰容。心緣羈旅長多遻，情爲思親政復鍾。更惜齊眉舊蘭友，今春觴詠斷相從。
次韻張守妻閔忌 陳造 
萊妻魂逝不容招，敢問何方處寂寥。老去更堪聽薤露，病來久不近金蕉。聲摇夜夢蛩相弔，垢翳篝衣雨輒潮。細讀君詩重悽惋，隠侯膚骨不勝銷。
次韻張守曉起 陳造 
客亭移枕待殘更，起趁鄰鷄第二聲。了了每添新悟解，營營無復舊心情。興來命酒禁詩瘦，老去衰容怯鏡明。况是杏花濃露曉，不應蒙被問春晴。
正月十六夜大雪次張守諸公韻二首  其一 陳造 
陽闔陰開意莫窮，東君衒巧似良工。紅蓮熄燄人收市，丹杏開時雪滾風。韻語真宜詠飛絮，短歌當有頌元豐。一番壯觀俄漂忽，已落詩人卷軸中。
正月十六夜大雪次張守諸公韻二首  其二 陳造 
詩款鈴齋到即通，細工時肯博粗工。政聲已獨當時步，人士飫觀前輩風。未分清新命開府，可能簡遠盡安豐。譚間和氣熏人醉，不覺栖栖客路中。
次韻王簽判二首  其一 陳造 
客中誰者伴閑身，祇有蒼槐與翠筠。回首昔遊驚夢斷，故人重見倍情親。簿書簡省官居好，月露清圓句語新。千里相思匪天意，聚頭一笑此何因。
次韻王簽判二首  其二 陳造 
五鬼侵陵兩鬢蒼，振窮掃白分無妨。酒徒叢裏投名嬾，詩社中間趁課忙。塵暗鳳笙空自嘆，風驚鴈字不能行。向君草草追强韻，政復通人笑楚狂。
贈吳子隆 陳造 
詩到吳侯信崛奇，汗顔飛動可容追。小揮夢裏五色筆，吟作人間黄絹辭。滿耳龍鸞嘯空曠，驚人雨雹散雷搥。相如氣壓鄒枚倒，未覺樽前運思遲。
次韻張德恭主簿二首  其一 陳造 
一日乘閑燕畫樓，連宵飛夢只樓頭。掾郎談麈驚飛雹，公子吟毫漲怒流。歸去定誰扶下馬，重來有約屬馴鷗。可堪風雨妨人樂，却向盧家訪莫愁。
次韻張德恭主簿二首  其二 陳造 
漢南獨步有登樓，肯爲衰翁吟掉頭。價比連城容品裁，句專八米見風流。生涯枯澤鳴饑鶴，老去驚波蕩白鷗。當念飯山人似削，撩人更遣耐新愁。
次韻張守勸農二首  其一 陳造 
傳聞載酒西郊曉，迎候前旌擁老農。賢守承宣先勸課，太平風俗見聲容。官堤烟樹紆紅纈，沙岸風蒲裊紫茸。想憩凝香倒囊錦，銀鉤側理疊千重。
次韻張守勸農二首  其二 陳造 
競簉行軒親色笑，教條初不作風霜。爲公醉德仍醇酎，惠我溫言亦報章。重見桐鄉敬朱邑，不須畏壘詫庚桑。受廛定許休吾老，已戒諸雛計裹糧。
次韻張守泛春亭 陳造 
小退鈴齋復此亭，自公喜色更津津。再紆皇眷分憂寄，坐鎮江城與物春。長日雍容少公事，共誰談笑作詩人。撚髭慣厠分題客，元亮柴車已命巾。
遊乾明分韻得山字 陳造 
一從雋軌得追攀，日日江皋倒載還。貪向諸公論友義，未容老子憶家山。酒邊鯨吸仍疇昔，筆底羊腸出險艱。莫便樽前話分袂，此心不與石俱頑。
寄真州詩社諸友 陳造 
疇昔離亭酒一鍾，酒盃不比別愁濃。羨君聯璧方保社，付我耦耕親老農。握手陳雷便膠漆，幾時韓孟果雲龍。自今筆硯還高閤，可是詩情病後慵。
真州諸公語別 陳造 
嬌紅爛紫正銜枚，不待王家羯鼓催。佳客又衝新雨至，羈人未許片帆回。自今寒食嗟無幾，奈許閒愁撥不開。只擬分携乘醉去，爲君領略十分盃。
次韻趙夷仲  其一 陳造 
趙侯才望屹撐空，肯我過從笑語同。妙論全勝十年讀，清篇分餉一襟風。珷玞可用酬崑璞，涎顙何曾夢錦蒙。莫把詩聲陵此老，遲君謁帝畫平戎。
次韻趙夷仲  其二 陳造 
坐聽嚴更一再通，卓肩搜句夜蟲同。拜嘉傑作開囊錦，似爲衰翁療首風。紫誥君宜步西掖，蒼顔我欲隠東蒙。鞬櫜文陳甘三舍，百勝將軍正總戎。
再次趙侯韻 陳造 
理窟疎明面面通，如君襟抱古賢同。孤標碧落行霜月，勝韻芳林度蕙風。妙語寧惟壓元白，大封端合啟龜蒙。規恢佇看收功去，自勒豐碑紀殪戎。
送臧汝舟楚州秋試 陳造 
羨殺君家有兩方，阿戎材幹更昂藏。久知筆力能扛鼎，此去賢書定探囊。鄰近玉淵嘗借潤，眼中珠樹看爭芳。舊陪衆俊工飛動，老氣因君尚激昂。
重九山陽儀真兩使君送酒 陳造 
酒會文期興尚濃，佳辰一笑坐天窮。兩州各遣六從事，九日俄成一病翁。詩不受催空急雨，帽無緣落任西風。明朝晴徑通行屐，却漫枝笻遶菊叢。
次梔子花韻 陳造 
居士窗前薝蔔花，清香不斷逗窗紗。傷和錯詆風霜實，照夜偏憐玉雪葩。瓊樹未應矜潔白，金神端爲發英華。世間俗眼便紅紫，試遣詩翁較等差。
次喜雨韻 陳造 
被旱農家怒伏龍，衰翁歲望甚於農。人方半菽延朝夕，我亦頻年闕釜鍾。洒潤似驚萁火冷，驟寒不貸布衾重。有來喜雨清新句，一笑令人失病容。
次韻李壽卿明府憶梅  其一 陳造 
不分無花空折枝，探梅要趁未紛披。憶常月地携笻去，似許風裳倚竹時。莊蝶認香憐夢短，墨君寫影竟誰欺。故人底事江南北，驛使來時僅好詩。
次韻李壽卿明府憶梅  其二 陳造 
炯若橫陳耐凍枝，清篇細讀更重披。即令扶病揩塵硯，痛憶尋芳載酒時。政使雪霙來眼底，却愁霜鬢被花欺。暗香疎影君能事，何處羈人敢語詩。
次崔帥韻 陳造 
虎塞風雲自壯懷，詩壇尤見不凡才。至音忽作鏘金發，急筆寧須擊鉢催。屬饜重嘗項上臠，拜嘉如嗅隴頭梅。還家定遣比鄰怪，珠璧光芒重載回。
崔侯燕城西高家亭復次韻 陳造 
昔人勝踐此興懷，復見西園遊上才。譚麈生風容滿聽，酒觴插羽未須催。小令纖指鳴飛雹，却遣紅檀趁落梅。更約歸來醉叢碧，將軍端豈興闌回。
鄧倅有詩次韻 陳造 
袖手從公辟不懷，天心月脇有餘才。將壇賈勇知無敵，冊府新除定見催。楚國誰今衙屈宋，歐門我亦後蘇梅。錦囊得句無虛日，盡卷淮山勝槩回。
次韻寄汪教授二首  其一 陳造 
友賢端許寫中懷，千丈孤標十倍才。黄絹舊知儒業富，黑頭寧受歲華催。筆囊小却司盤誥，鼎實終期薦傅梅。指日元侯矕龍衮，未容文學久低回。
次韻寄汪教授二首  其二 陳造 
客路何人起病懷，論交今得謫仙才。每當玉麈玄譚勝，不問銅壺漏箭催。魯泮舊常烹瓠葉，廣平聊復賦江梅。揆予儻可陪英軌，莫向詩筒靳往回。
客路寄崔帥 陳造 
笑語生春慰老懷，鄒枚端復顧凡才。酒邊徐罷長鯨吸，夢裏還驚去鷁催。野渡水渾妨轉柂，霜林寒淺未逢梅。神馳縹緲凝香地，却惜無人爲挽回。
再次韻 陳造 
解橐臨風得好懷，祇令公等費詩才。行裝併喜鴟夷滿，春意如煩羯鼓催。飯白重供飛雪鱠，眼青還對照溪梅。滯留不惡歸仍好，笑殺山陰興盡回。
次韻陳學正  其一 陳造 
區中塵外自由身，囊不留錢最入神。便約春秋同保社，不妨天地著陳人。園翁溪友曾無間，野蔌山肴繼薦新。却嘆聲名雪堂老，莫年嶺海夢峨岷。
次韻陳學正  其二 陳造 
自審江湖槁項翁，浪將張邴並高風。就閑耕釣真無說，投合侯王况不工。策足不應諸俊後，如君寧復老夫同。亟須秉燭歡遊地，行簉英雄入彀中。
次韻趙帥賞古梅 陳造 
把酒花前量自寬，花同人意愜輕寒。盈盈似駕翠虬起，特特爲邀青眼看。紙貴共誇詩律細，客來旋報粉香殘。若爲白璧青錢費，可問東君博此歡。
次韻劉常甫見贈二首  其一 陳造 
重來觸目總宜詩，頗費行吟與坐思。舊友相過有嘉惠，滿篇更喜勝前時。連朝把玩驚飛動，萬象低摧受控持。塵翳玉笙嗟耳冷，何人度曲顫鸞篦。
次韻劉常甫見贈二首  其二 陳造 
筆陣平時枉計功，鈍鎚那辦突銛鋒。灞橋雪裏嗟良苦，飯顆山頭記昔逢。斲句自知窮有相，從人財博繆爲恭。彭郎小隠劉郎宅，抖擻塵襟聽所從。
次韻張守勸耕二首  其一 陳造 
吾徒一笑似關天，離合胡寧付偶然。夢境萍蓬渺雲水，舊遊花柳更風煙。交情繾綣今猶昔，妙句傳抄喜欲顛。廷尉歸須結襪客，爲公飽飯計留年。
次韻張守勸耕二首  其二 陳造 
三揖清揚歲兩更，煩公倒屣費逢迎。抽簪仕籍心彌厲，撰屨詞壇計欲成。西洛况聞高紙價，蘇州從昔擅詩聲。拙衰枉作登龍客，領略玄譚自阿平。
題彭傳師無喧境壁 陳造 
塵外軒窗寓嘯吟，勝遊重到更情深。湖山覿面渾相識，蜂蝶窺簾似見尋。客路每歌歸緩緩，歲華亦嘆去駸駸。摩挱竹樹論今昔，親見栽時已欲林。
次韻高賓王見投四首  其一 陳造 
殘年病眼苦眵昏，盡屏甘腴誓綠樽。龍樹難逢刮膜手，孟公顧有獨醒孫。頗煩十吏供揮掃，無奈諸峯役夢魂。友義惟公記衰疾，新編肯到雀羅門。
次韻高賓王見投四首  其二 陳造 
病念還家可奈愁，客中日月急梭投。土花暈壁迎梅雨，海燕將雛送麥秋。霑袖正憐珠隕睫，關門能復玉爲舟。搘頭閤膝高舂卧，黄嬭青奴共此樓。
次韻高賓王見投四首  其三 陳造 
簷花如霧濕黄昏，猶夢君前白獸樽。但有紅塵染衣袂，更堪碧草思王孫。逃威正坐齊竽謬，歈舞難招楚客魂。回首仙曹雲雨上，誰云九虎踞天門。
次韻高賓王見投四首  其四 陳造 
知君斲句爲祛愁，得句須防有暗投。我病床頭但周易，人誰皮裏著陽秋。騎馿久袖推門手，載酒慵移捉月舟。祇命君詩作三益，伴翁聽雨卧徐樓。
次韻贈高賓王二首  其一 陳造 
瓦注緣窮也自昏，掃除膠擾近清樽。瘦田可糓宜投劾，小子今年亦抱孫。慣病已拚疎藥物，就閑聊免愴吟魂。徑當雲卧山南北，芋火醅缸晝掩門。
次韻贈高賓王二首  其二 陳造 
滯留無地豁閑愁，詩將壇高許客投。過我肯論新舊雨，即君如望蔉穮秋。幾時霧縠搴蛟室，快意湍濤放鷁舟。搯抉腎腸須小息，請携霜竹上危樓。
再次韻贈高賓王二首  其一 陳造 
塵外高人謝宦昏，生全天爵嚌衢樽。逸民佳傳須銀筆，常侍流風見耳孫。入洛真能折傖父，浮湘更欲弔英魂。男兒有志輕萬里，辟世何如金馬門。
再次韻贈高賓王二首  其二 陳造 
虞卿與世得窮愁，枘鑿方圓豈易投。政復有文衙屈宋，須防罪我坐春秋。千株已種柴桑菊，萬斛空橫野渡舟。可惜玉堂揮翰手，獨緣羈旅賦登樓。
再次韻自誑簡賓王二首  其一 陳造 
魚避清澄鳥愛昏，陶翁歸計酒盈樽。山田雨足鳩呼婦，籬院春深竹有孫。百首旋編新賦詠，三生猶憶舊精魂。小摩他日紅塵眼，閑送蜚雲過海門。
再次韻自誑簡賓王二首  其二 陳造 
庾郎胸次枉堆愁，馮衍才名迄不投。歸去來兮歲華晚，末如何矣鬢毛秋。令威心事千年鶴，張翰生涯一葉舟。回首月堂金谷夢，却憐海蜃結飛樓。
次韻方秘正  其一 陳造 
靜女無媒未易昏，幽人樂地但琴樽。詩聲况自推侯喜，牆仞懸知陋叔孫。拜手行申不敏謝，慕賢正黯索居魂。拘拘泄柳非君匹，老子來時肯閉門。
次韻方秘正  其二 陳造 
小窗危坐正凝愁，詩客華編肯見投。明月拜嘉千斛賜，清風分送一襟秋。路迷端倚司南駕，金換還隨過海舟。誇與湖山須快讀，湧金門外倚曾樓。
次韻答高賓王  其一 陳造  西湖
向來騎鳳下天津，冠屨因循混世塵。行處西湖作西子，靜中佳茗是佳人。秋風暗凝金莖露，香霧潛浮海樹春。喚萼綠華書玉葉，人間新筆有通神。
次韻答高賓王  其二 陳造 
陂量如君信有容，諾金到我豈宜蒙。蛾眉自古偕三惑，虎旅何心待九攻。雨室聊辭秉燭女，石腸莫笑叩舷翁。吾徒嫵媚青編在，檗茹冰棲定雋功。
次韻林子長一首 陳造 
使華不袖生春手，絳老泥塗亦使年。病後隠淪甘甫里，向來魂夢頗祁連。受廛已傍鄉三老，對客還矜我二天。處士一星君漫記，會揚光彩映台躔。
次韻楊帥留客賞雪二首  其一 陳造 
錫羨端知自杳冥，更資和氣與烘成。饜觀攪海翻雲勢，旋聽摧簷瀉竹聲。狎坐鴛鴦方薦笑，窺簷烏鵲已熹晴。從公草賦梁園罷，未羨將軍下蔡城。
次韻楊帥留客賞雪二首  其二 陳造 
園林花絮忽冥冥，水墨工夫憶李成。瓊樹挽春爭炫晝，玉龍轉野寂無聲。綺羅樽俎諸賓醉，簫鼓樓臺九陌晴。不比遊仙向來夢，真陪仙伯燕曾城。
再次韻二首  其一 陳造 
雪神不袖噓枯手，嗣歲豐登預告成。泚筆徑煩書上瑞，載塗况已沸歡聲。騎馿有客搜新句，扶路何人趁晚晴。一笑與渠分樂事，的知瓊露勝宜城。
再次韻二首  其二 陳造 
吹花舞絮纔俄頃，可待區區刻楮成。催動江梅傲春意，喜聽冰筯滴階聲。剡溪載酒人乘興，縣圃明空月碾晴。更想捧觴天一笑，恩光旋浸鳳凰城。
次韻趙帥四首  其一 陳造 
酒會頻頻詩課忙，從公祇爾了星霜。虛舟自昔安驚浪，左角從渠赴敵場。戀月每忘寒夜永，寄梅渾訝驛書香。吟邊更厭秋蛩苦，滿聽青鸞嘯女床。
次韻趙帥四首  其二 陳造 
北歸客子謾貪忙，河欲生冰野覆霜。他日鸛鵝常避敵，即今竿木又逢場。思遲正坐相如渴，文好知熏武仲香。妙語鼎來吾拜手，乳泉更用汲銀床。
次韻趙帥四首  其三 陳造 
月姊多情闖綺窗，停雲著意護飛霜。艷桃穠李寬圍坐，舞雪歌雲各擅場。醉倒不堪酬禮數，歸來贏得夢魂香。明朝誰省扁舟客，但載茶鐺與筆床。
次韻趙帥四首  其四 陳造 
舟子喧呼解纜忙，駝裘答颯冷禁霜。行分槁項新岐路，心屬毛錐舊戰場。談笑慣陪北海酒，馥膏擬炷後山香。詩筒儻肯生毛羽，飛到幽人夢蝶床。
用贈朴翁舊韻二詩送徐南卿南歸  其一 陳造 
飛鵬尺鷃計窮通，今古幽人一笑中。等是勞生浮大塊，誰能詭遇詫良工。書堪引睡聊遮眼，酒可祛愁勝作公。此意平章有同社，絕憐相望馬牛風。
用贈朴翁舊韻二詩送徐南卿南歸  其二 陳造 
莫將半菽羨千鍾，生世誰非囿數中。薦福議碑雷已震，浩然遻意句徒工。我知寒餓憐顔闔，人說乘除有誌公。窮鬼趁渠來敗類，秋禾一昔仆霜風。
次韻趙帥登平山堂  其一 陳造 
東皇未憗養花功，遠近嬌紅亂老紅。勝賞已容陪雋軌，憑虛仍喜受雄風。小𣂏蜀井寒冰齒，旋俯波光碧蘸空。更看詩翁落椽筆，彈丸句法許誰同。
次韻趙帥登平山堂  其二 陳造 
平章景物我何功，猶博賓筵醉頰紅。歡甚銳戈思却日，吟餘豪興欲凌風。急觴泛灩春浮淥，摻鼓喧轟鴈墮空。白雪拜嘉仍袖手，汗顔終恐坐雷同。
次韻趙帥登平山堂  其三 陳造 
修月于今第一功，後車九萬蜀牋紅。詩供寒食鶑花課，袖拂平山楊柳風。匝坐蕙蘭歌似剪，生香笑語酒如空。胡床不減南樓興，今古風流正自同。
次韻鄭同年餞行 陳造 
一官自食天水草，羣雋追奔風馬牛。儉幕胡寧效涓滴，孔裝未擬借膏油。交情顧我失一臂，才地較君輸幾籌。更引功名挽衰朽，天生江水不西流。
挽章  其一 陳造 
隠操人將處士看，寧知器業自槃槃。襄陽耆舊今餘幾，儒館先生定莫攀。元亮歸來猶責子，德公老去竟無官。子孫忠孝聯三綬，說似前人合厚顔。
挽章  其二 陳造 
少微前夕欲無光，白首俄傳地下郎。一代衣冠郭太宅，百年文物鄭公鄉。松煙黯慘空黄壤，芝檢紛綸漫紫囊。人過新阡應下馬，不論知識涕滂浪。
太碩人臧氏挽章二首  其一 陳造 
德風千祀藹芳馨，生享修齡歿更榮。早歲衣冠賢德耀，莫年門戶寄升卿。迹陳莫嗣登堂拜，匏繫空馳執紼情。里巷萬人緦布會，一應如我淚河傾。
太碩人臧氏挽章二首  其二 陳造 
帝恩三沐壽親筵，更數何人福慶全。紙眩鸞迴餘舊誥，地占牛卧忽新阡。陰功不倚長年藥，補處仍開上品蓮。欲紀哀榮付豐石，諸儒當有筆如椽。
次張學錄韻十首  其一 陳造 
俗習有南北，交情無故新。得子班荆地，朴魯俱淮人。
次張學錄韻十首  其二 陳造 
東鄰夜牙籌，西鄰晨伊凉。孰知陋巷士，乾坤書一床。
次張學錄韻十首  其三 陳造 
學者闖聖門，贔屭未易入。張子乃深造，以文作梯級。
次張學錄韻十首  其四 陳造 
三吳士淵藪，向我肯論交。尚友忌一鄉，同人貴于郊。
次張學錄韻十首  其五 陳造 
燒香爲後山，展像拜太虛。誰能作九原，候蟲弔寒墟。
次張學錄韻十首  其六 陳造 
張子五車讀，筆作蛟龍騰。百戰氣彌厲，依然短檠燈。
次張學錄韻十首  其七 陳造 
廣文無酒錢，到官倏改火。清譚坐蕭齋，惟子屢過我。
次張學錄韻十首  其八 陳造 
臛鴨久欲忘，食蛙近亦稍。人言淮浙殊，得飽不汝較。
次張學錄韻十首  其九 陳造 
君才高一時，從我計已左。要追莊惠塵，揮麈論然可。
次張學錄韻十首  其一○ 陳造 
衆景紛驕蹇，君獨著語親。十詩已櫝藏，不與俗子論。
再次贈張學錄韻十詩  其一 陳造 
解頤匡鼎來，詩語窮益新。政用追前輩，不勞吞吾人。
再次贈張學錄韻十詩  其二 陳造 
再說可雙璧，斗酒或西凉。索飯仰屋梁，付子癭木床。
再次贈張學錄韻十詩  其三 陳造 
杜陵深堂奧，無己掉臂入。裔孫漫睎驥，槃姍取拾級。
再次贈張學錄韻十詩  其四 陳造 
取友英雋場，如子乃石交。進善定見與，言從浚之郊。
再次贈張學錄韻十詩  其五 陳造 
閲世有順逆，飛埃曀空虛。曠懷略外物，曲士乃拘墟。
再次贈張學錄韻十詩  其六 陳造 
李蔡下中爾，萬目指騫騰。何蕃頭欲白，秋窗耿青燈。
再次贈張學錄韻十詩  其七 陳造 
張子携詩來，危坐撥芋火。三問笑不對，政恐非助我。
再次贈張學錄韻十詩  其八 陳造 
冷官冷如冰，餬口僅廩稍。藜藿得好客，欠餘不擬較。
再次贈張學錄韻十詩  其九 陳造 
擁衾哦子詩，清夢即淮左。莫年書藏山，舍子誰印可。
再次贈張學錄韻十詩  其一○ 陳造 
置書營斗升，大似疎間親。因之返初服，佳趣遲子論。
次韻錢倅諸公睡香花四首  其一 陳造 
鈎窗玩孤芳，殘月衣上明。紫囊拆蘭麝，小風弄初晴。
次韻錢倅諸公睡香花四首  其二 陳造 
幽人睡爲鄉，長日踵納息。天香喚醒然，頗復費詩力。
次韻錢倅諸公睡香花四首  其三 陳造 
輩流魏家芳，要領僧榻夢。翛然目爲青，未敢蜚鴻送。
次韻錢倅諸公睡香花四首  其四 陳造 
小籬護殷鮮，久厭雜芳眩。風煙桃李蹊，一付檀槐戰。
泊上虞驛來日行四首  其一 陳造 
秋雨歇復下，西風微自凉。不妨舟繫柳，已貸汗反漿。
泊上虞驛來日行四首  其二 陳造 
梁湖莽蒼外，後去未云遲。縣市容吾戀，江潮不汝期。
泊上虞驛來日行四首  其三 陳造 
溪山可圖畫，風物憶吾鄉。漁艇鷗鶩亂，茅茨菱芡香。
泊上虞驛來日行四首  其四 陳造 
龍公底戲劇，長嘯暝江天。雨鵲翻仍語，風舟舞不前。
予七十趙監稅見賀以詩次韻 陳造 
平生燭之武，况已雪髯翁。譽我猶時用，君言恐未公。
銅官道中二首  其一 陳造 
人家自瀹新茗，山路行衝翠嵐。今日供人行李，向來夢裏江南。
銅官道中二首  其二 陳造 
盡日巉巖峻陟，有時罷亞橫陳。看雲不妨拄笏，耦耕定自知津。
舟行六言 陳造 
風頭正帆影駛，雨脚轉天容開。黄雲覆野未極，青山趁人欲回。
題長沙新到鴈圖 陳造 
渺莽雪波煙渚，有底鼓翅相呼。如老子載家去，眼明見甓社湖。
題別浦遠來舟圖 陳造 
道人毫端妙用，幻出烟水淮南。頻與東風商略，幾時送我歸帆。
題野渡風烟圖 陳造 
畫師毫素筌蹄，波光野色凄迷。舟艤樹陰欲動，魚驚帆影應低。
題寒光雪嶂圖 陳造 
曀寒流覆絕壁，君纔得想像間。輸我一庵漁浦，雪中真看江山。
禱雨木欄堂四首  其一 陳造 
池上客熟無那，池中魚不自濡。安得凉烟泛坐，綠荷盡日跳珠。
禱雨木欄堂四首  其二 陳造 
絕知豐凶有數，豈必天地不仁。鵓鳩底用緘口，晨霞徒解欺人。
禱雨木欄堂四首  其三 陳造 
物享用達幽秘，政戾自奸陰陽。我已泣刑白鶂，誰繼請烹洪羊。
禱雨木欄堂四首  其四 陳造 
醮壇煙斷金鼎，缺月印天一梳。想知瞻望雲漢，君王寢帳猶虛。
羅提舉見和再用韻四首  其一 陳造  太湖
又作凝香齋宿，未容燥吻得濡。頗怪太湖龍伯，貝宮卧戲明珠。
羅提舉見和再用韻四首  其二 陳造 
斬山木寧爲民，焚巫尪恐傷仁。看書饑而不害，公政無慙古人。
羅提舉見和再用韻四首  其三 陳造 
紫沉初炷爐香，青章已達寥陽。當有碧玉宮使，叱起河瀕卧羊。
羅提舉見和再用韻四首  其四 陳造 
燄燄水芝照影，娟娟風柳受梳。何日詩成喜雨，憑欄客意凌虛。
題草蟲扇二首  其一 陳造 
捩首一振怒臂，鼓翅雙摇利鋒。底用交綏解鬭，政應沐我仁風。
題草蟲扇二首  其二 陳造 
迎隨小躍低飛，無謂二蟲何知。却因毗陵畫手，憶我田間杖藜。
劉向二首  其一 陳造 
江邊逐客楚宗卿，諫數君疎命自輕。可信後儒慙往哲，輒將强聒議更生。
劉向二首  其二 陳造 
若將初節訂賢愚，聖哲功名古亦無。一代儒宗憂國意，當年幾落僞金誅。
梁元帝二首  其一 陳造 
慢藏已重阿琳憂，君道平時况未優。冀北羊腸各亡社，浪言建業勝荆州。
梁元帝二首  其二 陳造 
中外誰非肉骨恩，顒顒帝子亦王孫。君王日握金銀筆，忍署兵威極六門。
管仲二首  其一 陳造 
棠潛俄正魯封圻，施伯安翔稛載歸。屍授夷吾寧復此，君臣應愧始謀非。
管仲二首  其二 陳造 
平生勳業載成書，脅制諸侯祇霸圖。盍繼車攻奏嘉頌，迄今璧帛簉東都。
孔明二首  其一 陳造 
古今深忌忿爲兵，及霤師臣要力爭。白帝敗歸思孝直，端知難抗魏元成。
孔明二首  其二 陳造 
搴蜀寧蠻走阿瞞，功名繼此坐天慳。平生囊括華夷策，畏虎纔教見一斑。
東坡二首  其一 陳造 
五載詩鳴卧雪堂，暮年長嘯走南荒。當時戲綵慈親側，豈復陳編羨范滂。
東坡二首  其二 陳造 
高文鯁論博艱危，凜凜聲名百世垂。得意王公莽枯冢，誰令聖主想同時。
王逢原二首  其一 陳造 
弱歲文推一代豪，諸公斂衽看顛毛。天於屈宋應爲地，不放先生僕命騷。
王逢原二首  其二 陳造 
文章俯睨漢唐餘，屬思深湛到古初。正使玉樓須有記，忍令銀筆嗣無書。
閲史六首  其一 陳造 
百戰淮西僅奏功，澶淵欲戰已平戎。三紆相紱猶公道，長爲萊公羨晉公。
閲史六首  其二 陳造 
公安枯竹本何知，摽表精忠解不私。應笑神奇甘臭腐，讒鋒得意幾餘時。
閲史六首  其三 陳造 
樹威立敵祇商君，俯仰欺誣莽更文。何事君王自聰哲，三槐五鼎買崩分。
閲史六首  其四 陳造 
帝惜人才幾手培，誅鉏借作盜權媒。更憐孫息追仇誤，忍死龍荒首不回。
閲史六首  其五 陳造 
徐穉申屠晚見機，當時張邴是先知。冥鴻久矣層霄上，置網彌山漫爾爲。
閲史六首  其六 陳造 
平時憤世謝王符，更肯佯狂踵接輿。須信有心端有累，與君乘木用舟虛。
讀晉史二首  其一 陳造 
司馬家兒轉首亡，姦欺三葉是餘殃。區區牛氏何關汝，覆面猶須淚滿床。
讀晉史二首  其二 陳造 
只知成濟犯乘輿，劉石兇威更有餘。狼顧魂靈應自反，尚將鬼責怖公閭。
曹魏二首  其一 陳造 
睢盱漢鼎漫心勞，夢覺俄驚馬食槽。馬漸天飛龍在井，當塗能得幾時高。
曹魏二首  其二 陳造 
問卓諸公半虎狼，魏旗四指不留藏。老瞞淯水如先死，不必炎劉果後亡。
袁本初二首  其一 陳造 
入門偶藉移韓馥，健者何曾抗董公。須信阿瞞人物論，但言玄德是英雄。
袁本初二首  其二 陳造 
嬖孽朝兄主父囚，女戎銜猾史蘇憂。便教官渡交綏去，二豎猶能亂冀州。
公孫述 陳造 
東來溫詔枉丁寧，隆少忠謀肯汝聆。不待賓臚延馬援，始知西帝偶人形。
隗囂 陳造 
諸父論情是至親，若爲見賣苟全身。發崔冤魄旋無憾，眼見君侯殺伯春。
馬援 陳造 
朱勃風標似可親，文淵竟作白頭新。平時輕侮知何事，辨雪冤誣獨此人。
光武二首  其一 陳造 
濟業何關赤伏符，王梁不拜未云疎。君王幸却東封請，底事終身溺讖書。
光武二首  其二 陳造 
閉關謝質保豐功，建武規模見祖風。宰輔駢誅非細故，平章敢謂茂陵同。
高祖二首  其一 陳造 
未推壯邑賞平津，已采先知赦奉春。齊越淮南皆斧鑕，狂胡遽指漢無人。
高祖二首  其二 陳造 
坐馘關東扛鼎雄，指呼奴隸走王公。祇緣奪嫡中心慊，反畏商山鶴髮翁。
和憙 陳造 
仁傑狂甥趁獵人，頗能戴眼笑庭紳。漢家退堡猶麻沸，正復羞爲女主臣。
相如二首  其一 陳造 
中宵卒卒去臨邛，賣酒壚邊混僦傭。想見令君醒後意，向人深悔謬爲恭。
相如二首  其二 陳造 
逸德狂情頼補苴，文君端合壻相如。白頭曲裏殷勤意，不愧先生諫獵書。
文帝 陳造 
君王儉德本天然，蕭相鳩營已造天。不見千門并萬戶，露臺雖罷未爲賢。
詠史二首  其一 陳造 
暴楚狂秦席卷中，謀臣戰將各言功。端知四百綿炎祚，祇屬商山禿鬢翁。
詠史二首  其二 陳造 
平側區分偶儷勻，無階更復古真淳。浪言此秘無前睹，畢竟休文是罪人。
遊靈山二首  其一 陳造 
高人避俗水雲居，客子偷閑簿領餘。本自毗耶病居士，不妨僧飯小躇躕。
遊靈山二首  其二 陳造 
何年山股創禪房，陵谷遷移不易量。舊日中流小浮玉，如今欲到祇褰裳。
早夏  其一 陳造 
安石榴花猩血鮮，凉荷高葉碧田田。鰣魚入市河豚罷，已破江南打麥天。
早夏  其二 陳造 
滿地榆錢未掃除，畫簷忽復燕將雛。風窗夢破搔頭坐，重課兒時讀了書。
偶題 陳造 
霧紅煙白忽橫陳，雨後風光聖得新。說似遊人須著便，陰寒已破一分春。
題人家壁 陳造 
等是黄粱未熟時，車塵馬足竟胡爲。山翁不起功名想，足糓多田正自奇。
棲隠寺紫薇花二首  其一 陳造 
深紅淺紫碎羅裝，竹樹陰中獨自芳。已伴白蓮羞遠供，款陪黄菊薦陶觴。
棲隠寺紫薇花二首  其二 陳造 
絳霞影裏一徜徉，甚欲搜詩與發揚。馬自虺隤塵染袂，句中羞說紫微郎。
題趙秀才壁 陳造 
日日危亭憑曲欄，幾山蒼翠擁烟鬟。連朝策馬衝雲去，盡是亭中望處山。
新林小憩見花二首  其一 陳造 
白玉毬團青玉枝，幽芳不恨見春遲。酴醾過後榴花未，管領風光更是誰。
新林小憩見花二首  其二 陳造 
略得花邊一欠伸，羅衫歸去滿緇塵。鳴鳩乳燕空多思，苦雨凄風不貸春。
贈相者二首  其一 陳造 
人言龐艾可功名，獨取臞儒子麽生。槁項猶多吟擁鼻，好移君眼與公卿。
贈相者二首  其二 陳造 
材同樗櫟將安用，官带笭箵亦漫爲。更欲品題人所棄，君癡尤勝老夫癡。
次玩鞭亭小詩韻  其一 陳造 
心事即今驚白髮，世情從昔彀黄間。竇家錦上四百字，祇道藁砧山復山。
次玩鞭亭小詩韻  其二 陳造 
竊祿未辭官九品，歸田止欠屋三間。著書他日藏巖穴，或繼淮南大小山。
次玩鞭亭小詩韻  其三 陳造 
獻玉者三付身外，與馬爲二合田間。亦知此足無人縛，政恐有文移北山。
次林子長教授韻  其一 陳造 
伯主或能尊九九，餓隸恐復辦多多。盤姍勃窣不快意，鉛刀一割君謂何。
次林子長教授韻  其二 陳造 
豫章材成七年後，潢潦眼看三尺彊。山翁坐閲刺天翼，抱書亦耻崔嵬藏。
次張節推山字韻詩留其行  其一 陳造 
足音肯到寂寥處，風味要看樽俎間。行役小休良不惡，雷聲昨夜殷南山。
次張節推山字韻詩留其行  其二 陳造 
人瞻甫里歊埃外，詩著蘇州伯仲間。爽氣憑銷殘暑盡，鈎窗不用對西山。
次張節推山字韻詩留其行  其三 陳造 
紅塵嘆我奔馳久，空谷逢君夢寐間。政使公榮可無飲，風江驚浪湧銀山。
次張節推山字韻詩留其行  其四 陳造 
粹學堂堂真有本，玄談亹亹盡無間。小回餘事入詩律，句法還能逼後山。
次張節推山字韻詩留其行  其五 陳造 
老醜只宜巖谷裏，何人挈致俊賢間。雖云章服裹叔夜，尚有笭箵隨次山。
次張節推山字韻詩留其行  其六 陳造 
故人偶得一飯款，僻縣纔餘十畝間。赤米白鹽君勿誚，病夫官况等居山。
靈巖道中二首  其一 陳造 
過盡南山過北山，幽花好鳥翠霏間。滿前風物牽詩興，可是平生馬上閑。
靈巖道中二首  其二 陳造 
涉澗登山倦不勝，松間敲戶有人譍。竹簾瑣細爐煙直，小作蒲團入定僧。
游隠靜往反四首  其一 陳造 
突兀南山萬仞青，饜觀山頂白雲生。今朝訪道五峯去，却向白雲生處行。
游隠靜往反四首  其二 陳造 
烟樹雲生若有無，行輿咿軋路盤紆。小風弄雨晴還落，身在龍眠水墨圖。
游隠靜往反四首  其三 陳造 
一隨俗駕走紅塵，松竹生愁鶴怨人。杯渡老師相悉否，野僧心地宰官身。
游隠靜往反四首  其四 陳造 
夢覺篝燈曀曀明，碧鷄啼罷欲三更。定知山雨陣頭惡，但怪瀑聲雷樣鳴。
戲促黄簿鷄粥約三首  其一 陳造 
微吟仰屋耐調饑，腹負將軍竟是誰。側耳鄰翁隔牆喚，黄鷄粥熟是何時。
戲促黄簿鷄粥約三首  其二 陳造 
鵝炙博嗔寧復計，馬肝知味不須評。老宜此輩充庖宰，更問鑽籬與不鳴。
戲促黄簿鷄粥約三首  其三 陳造 
隻鷄可饜小人腹，未羨侯家千足羊。借問解黿食指動，何如蒸鴨瓠壺香。
次韻黄簿  其一 陳造 
先生不著惠文冠，須信論才當價難。法律剡章真未盡，盍言粹學輩豪韓。
次韻黄簿  其二 陳造 
揮毫麗句得旁觀，字字懸黎間木難。可但詩聲高海內，有人金換過三韓。
贈趙丞四首  其一 陳造 
老嬾無詩到雪梅，僧窗駝坐撥萁灰。朝來好語成快讀，匕筯驚投不爲雷。
贈趙丞四首  其二 陳造 
君家鸞鏡照芙蓉，笑我衣襦綻不縫。想見後堂頹醉玉，梁州按罷晚粧慵。
贈趙丞四首  其三 陳造 
我衰但作一廛計，認古宣城爲故鄉。待得故人來作牧，試吟打鴨起鴛鴦。
贈趙丞四首  其四 陳造 
共約京都看早春，棗騮緩踏軟紅塵。要君彈壓湖山景，莫惜新篇舉似人。
無題三首  其一 陳造 
酒鴟車後無何飲，易卷床頭脫復看。豈謂浮生須此具，世紛方解不相干。
無題三首  其二 陳造 
才不時宜嬾治生，學專信已一官輕。只今尚友須千載，獨惜時無尚子平。
無題三首  其三 陳造 
居爲耕叟出爲官，出處人將二致看。朝市山林俱樂地，却須神武掛衣冠。
臨澤寺留題 陳造 
發冢詩書謾一官，舊遊重到鬢毛斑。塵埃可是山靈意，不待文移始厚顔。
庚子冬望雪二首  其一 陳造 
冬盡風霜只薄寒，人將雨雪卜新年。癡兒不問豐凶事，但快茆簷炙背眠。
庚子冬望雪二首  其二 陳造 
隴麥枯時雪意濃，可堪新日已曈曨。因循度臈無三白，孤負明年飽二紅。
次韻郭教授雪二首  其一 陳造 
霏霏透隙上承塵，想見園林玉樹春。明日銀杯隨寶馬，城東應有探梅人。
次韻郭教授雪二首  其二 陳造 
世紛長作眼中塵，酒力能回物外春。清論挾霜詩映雪，即今超俗頼斯人。
元夕遣懷二首  其一 陳造 
陸海蓮開夜色鮮，短檠燈下掩陳編。風姨竟日鳴條罷，月姊因誰得意圓。
元夕遣懷二首  其二 陳造 
平世計功須壯歲，異時敵己盡亨塗。鬢鬚久已沾青女，窮達何勞問紫姑。
書南柯太守曲後二首  其一 陳造 
門前車馬競飛馳，等是槐安未寐時。何似阿憐歌此曲，一巵隨分得伸眉。
書南柯太守曲後二首  其二 陳造 
竹葉舟前客念家，慈雲甕裏事如麻。而今不笑檀槐戰，笑汝研桑了歲華。
次韻諸公絕句  其一 陳造 
琳宇無塵夜色鮮，露明叢菊月臨淵。世間人境雙清處，誦與西風更此編。
次韻諸公絕句  其二 陳造 
荆玉驪珠忽滿前，未須攻石探濤淵。南帆自詫歸裝富，準擬重呼阿買編。
贈郭高叔三首  其一 陳造 
護香深閤寫烏絲，有底朱樓望得知。與問天津倚欄客，庸非青瑣竊桃兒。
贈郭高叔三首  其二 陳造 
燕臺賦就尚緘囊，已作新聲遶杏梁。見說負山常夜半，能言鸚鵡枉關防。
贈郭高叔三首  其三 陳造 
翠扇紅牙淺黛愁，梁塵飛下晚雲留。貫珠未竟金杯側，却欠周郎一轉頭。
游普向十首  其一 陳造  西湖
西湖西岸三百寺，一一題名嗟未能。他日誅茅追勝賞，却尋詩版驗吾曾。
游普向十首  其二 陳造 
一老昂藏物外高，陳陳胸次盡龍韜。功名未療湖山癖，却著袈裟替戰袍。
游普向十首  其三 陳造 
青林果熟星宿爛，修竹風來環佩鳴。翠影扶疎僧宇靜，吟餘屋角見雲生。
游普向十首  其四 陳造 
虀鹽未必劣僧蔬，塵裏光陰易破除。他日摩肩霄漢上，却須此室與藏書。
游普向十首  其五 陳造 
日冒風埃鬢脚黄，歸懷絆驥可能忘。誰知碧嶺蒼雲外，占斷人間五月凉。
游普向十首  其六 陳造 
寺壁龍蛇石刻新，夔州十絕典刑存。鵝溪爲卷湖山去，擬與詩人到處論。
游普向十首  其七 陳造 
遠近僧垣共白雲，蕭然不著世間塵。朝參夜講庸何計，野飯山棲已可人。
游普向十首  其八 陳造 
處士前身自水仙，天教清句紀山川。即今秋菊寒泉意，雙鶴飛來若箇邊。
游普向十首  其九 陳造 
崇岡回首路縈盤，夕照明邊小憑欄。船閤淺沙催客上，玻璃影裏見長安。
游普向十首  其一○ 陳造 
行穿老檜千尋影，歸受凉荷十里風。從此勝游縈客夢，夢隨黄鵠下雲空。
十絕句呈章茂深安撫  其一 陳造 
雨餘凉氣曉風渢，却愛朝陽一抹紅。照影芙蕖天與遠，可能猶恨打頭風。
十絕句呈章茂深安撫  其二 陳造 
忍饞留得可羹魚，微沫相濡未就枯。自解柳枝投淥水，勞生與汝各江湖。
十絕句呈章茂深安撫  其三 陳造 
三傍清淮酹酒杯，四年霜鬢犯風埃。即今定被淮人笑，又見衰翁祿𨔤來。
十絕句呈章茂深安撫  其四 陳造 
追尋名勝賸留年，白首猶參五字禪。寄語蜚廉亟回馭，擬凌風去訪詩仙。
十絕句呈章茂深安撫  其五 陳造 
詩伯于今第一流，清篇傳誦到鰲頭。共推句法源流遠，伯仲夔州只楚州。
十絕句呈章茂深安撫  其六 陳造 
密受眉山一印傳，斯文千載石林仙。使君酷似牢之舅，更喜鸞膠續此絃。
十絕句呈章茂深安撫  其七 陳造 
右史文章海倒流，淮南異政古人儔。親聞撫几推雙美，獨向夫君放一頭。
十絕句呈章茂深安撫  其八 陳造 
楚城巉絕控窮邊，楚俗傷弓未帖然。一自并州煩李勣，不聞貴買渡江船。
十絕句呈章茂深安撫  其九 陳造 
里社過逢起醉眠，行人魚稻不論錢。欲知勸課功多少，地覆黄雲遠接天。
十絕句呈章茂深安撫  其一○ 陳造 
經綸術業向來優，千騎東方恐未儔。他日應携報恩子，還朝看拜富民侯。
村居二首  其一 陳造 
五風十雨梅破夏，三青兩黄麥欲秋。山禽誶語野花笑，瘦筇隨客下西疇。
村居二首  其二 陳造 
卷書揩目小披襟，睡起初便茗椀深。一縷碧檀無與語，坐窗閑看竹移陰。
謝三提幹召飲三首  其一 陳造 
坐上紅衣未放歌，客間冷面釂金荷。驚飛可待聞檀板，擬奈吾家故事何。
謝三提幹召飲三首  其二 陳造 
賓筵笑語雜絲絃，說到山翁更粲然。衰鬢豈應粧面側，陳編只合粉袍前。
謝三提幹召飲三首  其三 陳造 
不慣香風擁妓車，分當清坐冷官衙。歸來自笑殺風景，却把茶甌對菊花。
謝兩知縣送鵝酒羊麵二首  其一 陳造 
僧樣齋厨冰樣官，饑憑脫粟食無單。不因同里兼同姓，肯念先生苜蓿盤。
謝兩知縣送鵝酒羊麵二首  其二 陳造 
麥生宜配卧沙羊，鵝炙仍便碧酒香。陡覺今年好冬節，朝來紅日爲誰長。
次兩知縣韻四首  其一 陳造 
老去棲遲八品官，劍頤深悔誚田單。東鄰未省吟髭斷，笑擲牙牌命肉盤。
次兩知縣韻四首  其二 陳造 
暴醉琳腴飽棧羊，巡簷閑認小梅香。胡床曝背關情甚，古錦囊詩引興長。
次兩知縣韻四首  其三 陳造 
似我聱牙亦漫官，倚君風義慰羈單。開緘更識新詩法，脫手銅丸轉玉盤。
次兩知縣韻四首  其四 陳造 
政成無復敗羣羊，萬軸書前一縷香。明日過君况休務，茶邊清話不妨長。
題椿桂堂四首  其一 陳造 
日日高堂笑臉新，五株芳桂拱靈椿。枝縈非霧根盤石，共閲壺中不盡春。
題椿桂堂四首  其二 陳造 
靈椿移植自仙宮，丹桂年年不辦供。材薦明堂皆巨棟，君家培殖富陰功。
題椿桂堂四首  其三 陳造 
蒙莊漫詫楚冥靈，獨秀吾今陋郤生。更笑田家紫荆樹，每隨人意作枯榮。
題椿桂堂四首  其四 陳造 
鴈影聯翩上絳綃，庭蘭再世更奇標。義方可但燕山竇，行跨當年八葉蕭。
次石湖送炭韻贈龔養正三首  其一 陳造 
饑烏窘兔不謀身，君亦衣穿桂作薪。小露化工陶鑄手，地爐分得雪中春。
次石湖送炭韻贈龔養正三首  其二 陳造 
廣文書案雪沾身，竈婦冰葅焮濕薪。綵勝銀花猶拜賜，凍醅寒餠不成春。
次石湖送炭韻贈龔養正三首  其三 陳造 
寒谷冰崖底著身，望晨疑寢越王薪。今年未辦巡簷笑，急雪陰風肯貸春。
送鵪鴨臘龔養正二首  其一 陳造 
霜湖風草自徜徉，夜網晨弦不易防。作意分甘資一飽，爲撩清夢到江陽。
送鵪鴨臘龔養正二首  其二 陳造 
騷人茹粥耐支離，過眼風光不到詩。鄉味慇懃勸開肉，未妨新句解人頤。
早春十絕呈石湖  其一 陳造 
不是風寒即雨寒，朝來春意破天慳。怪君未解春皇意，恐把韶華付等閑。
早春十絕呈石湖  其二 陳造 
倏看媚白破梅枝，更喜嬌黄著柳絲。春事斬新當客眼，可須山鳥報人知。
早春十絕呈石湖  其三 陳造 
樹外晴雲不擬飛，東風無力愜單衣。垂楊院宇斜陽裏，還是鈎簾待燕歸。
早春十絕呈石湖  其四 陳造 
中林頻度養花風，合放林梢一點紅。蝴蝶與春偏有約，依依先占去年叢。
早春十絕呈石湖  其五 陳造 
杏羞桃澁要詩催，客子情鍾倍費才。惜欠王家千杖鼓，輥雷聲裏看花開。
早春十絕呈石湖  其六 陳造 
未須看竹扣人門，且復尋梅過水村。香片點衣歸馬健，臨風只博斷吟魂。
早春十絕呈石湖  其七 陳造 
虎丘僧宇瞰坡陀，幾許香軿載酒過。遊子花驄烟外駐，麗人塵襪水邊多。
早春十絕呈石湖  其八 陳造 
緩引牙檣載綺羅，寬圍絲錦著笙歌。小擡醉眼遊絲外，夕照御城奈樂何。
早春十絕呈石湖  其九 陳造 
鴟夷古錦犢車轅，盤薄沙鷗舞蝶前。少日長安聚蚊夢，莫年詩酒解隨緣。
早春十絕呈石湖  其一○ 陳造 
館娃宮外趁遊人，不見湖山自在春。聞道石湖清絕處，芳時不著綺羅塵。
題溪橋雪月圖 陳造 
雪野無人訪夜闌，冰壺絕景畫中看。橋邊覺欠梅枝在，姑射嫦娥各耐寒。
題高縉之劍室二首  其一 陳造 
高郎櫑具映峨冠，沈燎茶鐺一室安。遊刃聖經千載計，即今長鋏未須彈。
題高縉之劍室二首  其二 陳造 
皇家威德憺遐荒，何物樓蘭尚頡頏。想見詩人欹枕處，雲霄中夜有光芒。
題龔養正孩兒枕屏二首  其一 陳造 
小屏光潔雪難如，寫出嬉然同隊魚。索句擁書皆薄相，笑啼嗔喜莫憐渠。
題龔養正孩兒枕屏二首  其二 陳造 
眼中何止舞雩音，况是君家積慶重。夢裏送來煩孔釋，要令門戶繼荀龍。
次韻答陳夢錫十首  其一 陳造 
古人存心屹底柱，卷舒晦明付時行。蕞爾之身函天地，政可蠛蠓睨功名。
次韻答陳夢錫十首  其二 陳造 
吾宗石友讀書眼，可但於易鈎其深。日來弄筆課七字，萬象奔忙供醉吟。
次韻答陳夢錫十首  其三 陳造 
向來應俗用古學，我亦未悔金注昏。伍胥宰嚭各腐滓，吳歈越吟誰誦冤。
次韻答陳夢錫十首  其四 陳造 
巨室熒煌萬金産，小家經營一簪餘。克庸盟隨制梃足，更用荆尸來擣虛。
次韻答陳夢錫十首  其五 陳造 
姜子嗜酒不良行，諸公俛顧慙登瀛。尚堪堅坐作周鼎，底用詩名滿鳳城。
次韻答陳夢錫十首  其六 陳造 
冰檗未肯執名卿，搔頭自剔書窗燈。君家老人如椽筆，淛江鄞水倒泓澄。
次韻答陳夢錫十首  其七 陳造 
九重聖孝絕今古，矞雲麗晝南山高。臺閤不無補衮手，付我五畝耘艾蒿。
次韻答陳夢錫十首  其八 陳造 
諸儒峨冠每捫舌，四肢非骨寧自强。即今可言尚十八，直須坐治開明堂。
次韻答陳夢錫十首  其九 陳造 
續經發冢古今病，未容灼膚防瘡疣。决知蕭蘭異根葉，始議溟渤包衆流。
次韻答陳夢錫十首  其一○ 陳造 
詩人鋒鋩不可觸，瞢攬鯨牙撩虎鬚。飛來此編更作意，詩行快對夔州圖。
次韻吳守四首  其一 陳造 
十日陰寒此日晴，歸來趁賞大花春。主家千斛香泉碧，却自摩挱漉酒巾。
次韻吳守四首  其二 陳造 
園林落粉吹香雪，魏紫姚黄獨步春。明日插花同一醉，小閑譚麈岸綸巾。
次韻吳守四首  其三 陳造 
莫管龍公嬾放晴，主賓笑語自生春。不妨妃子天香面，滿壓林宗折角巾。
次韻吳守四首  其四 陳造 
當日謫仙隨鳳詔，毫端寫出禁園春。沉香亭北人沉醉，誤認龍香在領巾。
謝劉提幹墨竹見遺二首  其一 陳造 
王孫筆自徐州派，戲爲詩翁寫渭川。眼底疎枝欹密葉，靜含寒雨暝蒼煙。
謝劉提幹墨竹見遺二首  其二 陳造 
龍孫裊裊初辭籜，鳳尾娟娟擬受風。疎影向人翩欲舞，夢殘依約月庭空。
劉有詩再次韻四首  其一 陳造 
小點猩毫出碧鮮，技隨文思各增川。祇應月地饒般礴，心醉寒梢曳曉烟。
劉有詩再次韻四首  其二 陳造 
已後湖州禿鬢翁，喜君揮掃有遺風。幻成殢雨熹晴態，盡使塵凡一洗空。
劉有詩再次韻四首  其三 陳造 
此君高韻已蕭然，更向新詩得媚川。誰遣小家藏二妙，爲君時炷水沉煙。
劉有詩再次韻四首  其四 陳造 
耐暑支離倚瘦筇，百金未博一襟風。了知詩有蠲痾力，絕勝江濤捲碧空。
題畢直閤繙經圖三首  其一 陳造 
凝碧有詩纔逭死，青巖不語竟何裨。先生著論胡塵底，未覺丘明見仲尼。
題畢直閤繙經圖三首  其二 陳造 
伯圖無繼昧尊王，獨抱殘經析渺茫。地下威文應吐氣，人間宋李解升堂。
題畢直閤繙經圖三首  其三 陳造 
中原正朔合天王，細讀遺書癭作囊。老子披圖揩病眼，爲公重炷石爐香。
循資趙宰有賀詩次韻三首  其一 陳造 
宦塗跛鼈陵坡上，學舍寒蟬飲露清。蹩躠强顔纔跬步，不應天驥與論程。
循資趙宰有賀詩次韻三首  其二 陳造 
蒿帛入門無幾潤，妻孥食粥有餘清。輕肥騰趠非吾願，矻矻雌黄且課程。
循資趙宰有賀詩次韻三首  其三 陳造 
反唇餘子輕玄白，屬目耆儒上紫清。老境我甘追汗漫，明時君合訂章程。
都下春日 陳造 
烟林紅翠已班班，雨後春工不暇慳。付與笙簫三萬指，平分綵舫聒湖山。
次韻答趙文卿四首  其一 陳造 
才名一世未通班，天向詩人每坐慳。不作上書來北闕，可無携妓醉東山。
次韻答趙文卿四首  其二 陳造 
平日詩聲不易班，聯翩屬我未應慳。得無紙貴咸陽市，當有人逢飯顆山。
次韻答趙文卿四首  其三 陳造 
小燕招邀慰病顔，何曾雨澁與風慳。分明喜鵲先知得，未曉飛鳴閙屋山。
次韻答趙文卿四首  其四 陳造 
簾疎財許客窺班，未得纏頭小破慳。已結雲愁蜚蝶夢，莫斜秋水蹙春山。
次韻袁憲勞軍許浦中路冰合二首  其一 陳造 
風聲雪意恣馮陵，更挾霜華夜氣凝。水伯護河銀作板，欲留公鬭玉壺冰。
次韻袁憲勞軍許浦中路冰合二首  其二 陳造 
細讀清詩擬泣岐，問津平日幾河湄。只今西去須遵陸，平地風波恐更危。
次韻袁憲打冰移舟三首  其一 陳造 
倚柂扶篙待打冰，回思鷁首潄波聲。定知行止非人計，料理詩愁喚麴生。
次韻袁憲打冰移舟三首  其二 陳造 
留滯何曾念奮飛，君恩已布得徐歸。賢勞肯羨膏粱子，醉眼瞢騰坐妓圍。
次韻袁憲打冰移舟三首  其三 陳造 
東行定見野橋梅，望望花隨驛使來。曾約南枝春信否，急煩好句與催開。
贈何符山人二首  其一 陳造 
小詩落紙粲春葩，傳遍侯家與主家。未怪東來將隻影，十年囊筆飯京華。
贈何符山人二首  其二 陳造 
冷看俗態詼嘲裏，緩閲年光醉夢間。想得酒瓢詩卷外，此生無物更相關。
趙介卿見簡解嘲二首  其一 陳造 
複閤朱樓繡箔褰，蕙蘭風處各嬋娟。詩翁它日揚州夢，回施京華美少年。
趙介卿見簡解嘲二首  其二 陳造 
酒家舊識玄真子，街吏嘗隨杜牧之。回首昔遊堪一笑，暮年茶果祇僧期。
寓吳門十首  其一 陳造 
一寒驅去還干祿，萬慮紛然祇愛山。閲世怳如清夢覺，求田聊計白頭閑。
寓吳門十首  其二 陳造 
官卑責薄得徜徉，漫仕歸來味更長。它日故人多好事，籠鷄載酒未吾忘。
寓吳門十首  其三 陳造 
諸公念我閑無食，粟繼輿臺扣戶頻。眼底梅花還索笑，酒腸詩膽已輪囷。
寓吳門十首  其四 陳造 
溪翁園客問何如，可諱浮生百計疎。不憚典衣規得酒，長因乞米衒能書。
寓吳門十首  其五 陳造 
向來勇策著書勳，一刻曾將白璧論。老去光陰都不惜，靜看烏兔役朝昏。
寓吳門十首  其六 陳造 
興闌猛輟凌江棹，重看鶑花茂苑春。歸自乘流留亦好，浙風淮俗總宜人。
寓吳門十首  其七 陳造 
日日烟林野市間，路人應作老狂看。排門賞竹寧辭罵，踏雪尋梅苦耐寒。
寓吳門十首  其八 陳造 
稚子浪憂陶令老，山妻終譽仲卿賢。虎頭試寫經行處，龍具寧甘未死前。
寓吳門十首  其九 陳造 
禹益咨俞儼紫庭，藩星仍映使星明。鄙夫少日三千牘，盡付詩情寫治平。